Comisia Europeană solicită României, Spaniei, Portugaliei, Sloveniei, Slovaciei, Suediei şi Finlandei să transpună integral şi corect dispoziţiile Directivei privind lucrătorii sezonieri, potrivit news.ro.
Directiva menţionată urmăreşte să asigure norme echitabile şi transparente pentru admiterea în UE a lucrătorilor sezonieri din ţări terţe, garantându-li-se condiţii de muncă şi de trai decente, drepturi egale şi un grad suficient de protecţie împotriva exploatării în întreaga Uniune. Asigurarea respectării depline a Directivei privind lucrătorii sezonieri este o condiţie prealabilă importantă pentru atragerea lucrătorilor de care este nevoie pentru munca sezonieră în UE şi ar putea contribui şi la reducerea migraţiei ilegale. Comisia monitorizează transpunerea acestei directive în legislaţia naţională de către statele membre.
Comisia Europeană a iniţiat primul set de proceduri de constatare a neîndeplinirii obligaţiilor în aprilie 2023, trimiţând scrisori de punere în întârziere Belgiei, Bulgariei, Germaniei, Estoniei, Greciei, Italiei, Ciprului, Letoniei, Lituaniei şi Luxemburgului. În decembrie 2023, a fost iniţiat al doilea set de proceduri de constatare a neîndeplinirii obligaţiilor, fiind trimise scrisori de punere în întârziere Cehiei, Franţei, Croaţiei, Ungariei, Maltei, Ţărilor de Jos, Austriei şi Poloniei. Comisia consideră că Spania, Portugalia, România, Slovenia, Slovacia, Finlanda şi Suedia au transpus şi/sau au pus în aplicare incorect unele obligaţii din cadrul directivei.În consecinţă, Comisia Europeană trimite o scrisoare de punere în întârziere Spaniei, Portugaliei, României, Sloveniei, Slovaciei, Suediei şi Finlandei, care au la dispoziţie două luni pentru a răspunde şi a remedia deficienţele identificate de Comisie. Dacă nu primeşte un răspuns satisfăcător, Comisia Europeană poate decide să trimită acestor ţări un aviz motivat.
Prin pachetul său lunar de decizii în constatarea neîndeplinirii obligaţiilor, Comisia Europeană ("Comisia") urmăreşte acţionarea în justiţie a statelor membre care nu şi-au îndeplinit obligaţiile ce le revin în temeiul legislaţiei UE. Aceste decizii, care vizează diverse sectoare şi domenii de politică ale UE, au scopul de a asigura aplicarea corespunzătoare a legislaţiei UE, în beneficiul cetăţenilor şi al întreprinderilor.